Diari Oficial de la Generalitat Valenciana


Sumari del DOGV 4767, del 03-06-2004 (2004/4740)

RESOLUCIÓ de 4 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre el Ministeri de Ciència i Tecnologia i la Generalitat Valenciana, per a la realització del Projecte de Ciutat Digital a Alcoi.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4767

Data del DOGV
:   03-06-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/4740


Data del document
:   04-05-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Alcoi
    * sistema d'informació
    * cooperació administrativa
    * administració central

RESOLUCIÓ de 4 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre el Ministeri de Ciència i Tecnologia i la Generalitat Valenciana, per a la realització del Projecte de Ciutat Digital a Alcoi. [2004/X4740]
  
Subscrit, després de la tramitació prèvia reglamentària, entre el Ministeri de Ciència i Tecnologia i la Generalitat Valenciana, el 3 d'octubre de 2003, un Conveni de col·laboració per a la realització del Projecte de Ciutat Digital a Alcoi, i en compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0120/2004, i que figura com a annex d'esta resolució.
  
València, 4 de maig de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre el Ministeri de
  
Ciència i Tecnologia i la Generalitat Valenciana,
  
per a la realització del projecte de Ciutat Digital a Alcoi
  
València, 3 d'octubre de 2003.
  
Reunits:
  
D'una banda, Juan Costa Climent, ministre de Ciència i Tecnologia, nomenat per al dit càrrec pel Reial Decret 1.122/2003, de 3 de setembre, i que actua en l'exercici de les facultats que té atribuïdes per la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
D'una altra, Francisco Camps Ortiz, president de la Generalitat Valenciana, càrrec que té en virtut del Reial Decret 739/2003, de 19 de juny, i que actua en l'exercici de les facultats que té atribuïdes pel Decret 109/2000, de 18 de juliol, del Govern Valencià, pel qual s'aprova el Reglament Orgànic i Funcional de la Presidència de la Generalitat Valenciana, així com de les referenciades en els articles 21 f) de la Llei 5/83, de 30 de desembre, de Govern Valencià, i l'article 54 bis del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
Les dos parts actuen en la respectiva representació que tenen i es reconeixen recíprocament la capacitat legal necessària per a l'atorgament del present document,
  
Exposen:
  
1. Que l'administració General de l'Estat, en l'exercici de les competències que li atribuïx l'article 149.1.21 de la Constitució en matèria de telecomunicacions i d'acord amb l'article 68 de la Llei 11/1998, de 24 d'abril, General de Telecomunicacions té com a funció, elaborar i difondre programes d'utilització dels nous servicis de telecomunicacions per a la societat de la informació que contribuïsquen a la creació de millors condicions per al desenrotllament econòmic, social i cultural.
  
2. Que la iniciativa e-Europe, aprovada pel Consell Extraordinari de la Unió Europea, realitzat al març de 2000 a Lisboa, i el seu Pla d'Acció e-Europe 2005, aprovat el juny del 2002, preveuen la difusió i l'acostament de la societat de la informació als ciutadans, entre les seues línies d'acció prioritàries.
  
El Ministeri de Ciència i Tecnologia ha posat en marxa el Programa de Ciutats Digitals com un programa de telecomunicacions l'objectiu del qual és la promoció i la implantació de la societat de la informació, en un entorn local, que inclouen temes tals com teleadministració, comerç/negoci electrònic, teletreball, teleformació, telemedicina, gestió de servicis d'ús públic, aplicacions per a col·lectius amb requeriments especials, cultura, turisme i oci, entorn domèstic i mòbil, etc. Tot això basat en xarxes de telecomunicacions d'alta velocitat.
  
3. Que este programa, al seu torn, forma part, quant a les actuacions que es realitzaran en les comunitats autònomes objectiu 1, del Programa Operatiu per a la Societat de la Informació, dins del Programa FEDER de la Unió Europea, que es desenvolupa durant el període 2000-2006, d'acord amb les disposicions establides en la gestió dels fons estructurals europeus.
  
Atés que la Comunitat Valenciana és zona objectiu 1, el Ministeri de Ciència i Tecnologia tindrà com a retorn en el programa FEDER, el 50% de l'aportació a este projecte.
  
4. Que el Govern Valencià és conscient, del repte que suposa la incorporació efectiva a la Societat de la Informació, i, en este sentit, ha propiciat l'establiment d'un marc social de consens per a afavorir el desenrotllament d'iniciatives estratègiques que afavorisquen la consecució d'estos objectius d'una forma ràpida i eficaç.
  
En este sentit, el 2n Pla de Modernització de la Comunitat Valenciana, moderniza.com, aprovat pel Govern Valencià el 22 de desembre de 2000, arreplega l'aposta de la Generalitat Valenciana per este tipus de projectes i, especialment, per aquells tendents d'acostar la Societat de la Informació als ciutadans, la creació de servicis de teleadministració i l'impuls de ciutats digitals en diversos municipis valencians, com s'arreplega, entre altres, en el projecte Infoville21, portal de la Comunitat Valenciana en Internet, que integra continguts, servicis, eines i formació que promouen la interactivitat, la teleadministració i el comerç electrònic.
  
5. Que el Ministeri de Ciència i Tecnologia i el Govern Valencià consideren d'interés la col·laboració entre l'administració General de l'Estat i l'administració de la Generalitat Valenciana en este tipus d'experiències.
  
6. Que el Govern Valencià va aprovar el 22 de desembre de 2000, el 2n Pla de Modernització de la Comunitat Valenciana, moderniza.com, i s'atribuïx a la Secretaria Autonòmica de Telecomunicacions i Societat de la Informació de la Conselleria d'Infraestructures i Transport de la Generalitat Valenciana l'execució de totes les accions foren necessàries per a la coordinació, el seguiment i l'avaluació del mencionat pla, sense perjuí de l'execució directa d'altres centres directius. Concretament, el pla conté el projecte Infoville21 que, amb el codi 16 i amb la denominació «Una Comunitat Virtual en la Societat de la Informació», preveu la creació d'una Xarxa de Ciutats Digitals a la Comunitat Valenciana, i es constituïx el projecte Ciutat Digital d'Alcoi, objecte d'este conveni, una extensió de l'actuació Infoville21. En este sentit, el Govern Valencià ha designat a la Fundació OVSI com a entitat responsable de l'execució de l'estratègia Infoville21 a la Comunitat Valenciana.
  
Este conveni va ser aprovat pel Consell de Ministres en la reunió de 26 de setembre de 2003, a proposta del Ministeri de Ciència i Tecnologia.
  
La despesa derivada d'este, en ser de caràcter plurianual ha obtingut la prèvia autorització del Consell de Ministres, tal com disposa l'article 74.4 del Reial Decret legislatiu 1.091/1988, de 23 de setembre, pel qual s'aprova el Text Refós de la Llei General Pressupostària.
  
Per tot això, les parts acorden subscriure el present conveni de col·laboració, que es regirà per les següents:
  
Clàusules:
  
Primera. Objecte del conveni
  
El present conveni té per objecte plasmar les condicions d'acord amb les quals es durà a terme la col·laboració entre l'administració General de l'Estat, a través del Ministeri de Ciència i Tecnologia, i la Presidència de la Generalitat Valenciana, per mitjà de la Secretaria Autonòmica de Telecomunicacions i Societat de la Informació de la Conselleria d'Infraestructures i Transport de la Generalitat Valenciana, per a la realització d'un projecte de Ciutat Digital a la ciutat d'Alcoi, a fi de promoure i impulsar la implantació de la Societat de la Informació en el dit municipi amb els incentius prevists en este programa de telecomunicacions. És fonamental aconseguir un efecte de demostració que puga servir per a induir, propiciar i orientar unes altres iniciatives a la resta de la Comunitat Valenciana i d'Espanya, i que els ciutadans, les empreses i la societat civil en el seu conjunt es beneficien de l'aplicació de les noves tecnologies en tots els àmbits socials i econòmics, i es comprovarà en una situació real els avantatges de la Societat de la Informació, per mitjà de la utilització de servicis avançats de telecomunicacions.
  
Els destinataris d'este projecte són tots els ciutadans, les empreses, les organitzacions i les institucions del municipi d'Alcoi.
  
Segona. Convenis i acords sobre aportacions al projecte
  
L'Administració de la Generalitat Valenciana establirà el corresponent conveni amb l'Ajuntament d'Alcoi per a l'execució del projecte, objecte d'este conveni.
  
L'Administració de la Generalitat Valenciana formalitzarà els compromisos de participació de les caixes d'estalvi i cooperatives de crèdit amb les aportacions indicades en la clàusula cinquena, per a la realització del projecte, objectiu d'este conveni.
  
L'Administració de la Generalitat Valenciana enviarà una còpia del conveni amb l'Ajuntament d'Alcoi i dels documents sobre els dits compromisos a la Direcció General per al Desenrotllament de la Societat de la Informació, del Ministeri de Ciència i Tecnologia.
  
Tercera. Ens que durà a terme la direcció del projecte
  
L'ens encarregat de la direcció del projecte serà la Secretaria Autonòmica de Telecomunicacions i Societat de la Informació de la Conselleria d'Infraestructures i Transport de la Generalitat Valenciana.
  
Esta Direcció General designarà un funcionari d'esta com a director del projecte. Este director del projecte emetrà un informe tècnic i econòmic cada dos mesos sobre l'evolució, perspectives i grau de compliment dels objectius del projecte.
  
Per a la gestió del projecte, la dita Direcció General i l'Ajuntament d'Alcoi disposaran dels servicis de la Fundació OVSI, així com altres servicis de consultoria i assistència tècnica d'empreses, associacions o fundacions, que considere necessaris.
  
Les despeses de consultoria, assistència tècnica o altres despeses, corresponents a la gestió del projecte, seran imputables a este. No seran imputables al projecte les despeses de personal, viatges, etc., realitzats per les administracions públiques.
  
Les despeses de preparació del projecte realitzades entre el 21 de març de 2002 (data en què van ser entregats el document base i el conveni tipus del programa de Ciutats Digitals als representants de les administracions de les comunitats autònomes), i la data d'entrada en vigor del conveni seran imputables al projecte. No seran imputables despeses de personal, viatges, etc., realitzades per les administracions públiques.
  
Quarta. Contractes, convenis i altres acords per a l'execució del projecte
  
L'Administració de la Generalitat Valenciana i l'Ajuntament d'Alcoi establiran els contractes, els convenis, els acords, etc., necessaris per a l'execució del projecte.
  
No obstant això, l'administració de la Generalitat Valenciana i l'Ajuntament d'Alcoi podran transferir fons a la Fundació OVSI, creada el 18 d'abril de 1995, per iniciativa del Govern Valencià per a accelerar el procés d'incorporació de la Comunitat Valenciana a la Societat de la Informació, a fi que esta contracte o establisca convenis o acords destinats a l'execució del projecte. Els contractes que establisca la Fundació OVSI, en l'àmbit d'este conveni, s'ajustaran als principis de publicitat i concurrència que regixen la contractació administrativa; de conformitat amb el que estableix l'article 11 el Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.
  
El Govern Valencià va aprovar la creació de la Fundació Oficina Valenciana per a la Societat de la Informació (Fundació OVSI), per Acord de 18 d'abril de 1995, a l'empara de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General per a, entre altres objectius, coordinar i supervisar la implementació de la Societat de la Informació a la Comunitat Valenciana.
  
La Fundació OVSI té, per tant, entre els seus fins el desenrotllament de la Societat de la Informació i el Coneixement a la Comunitat Valenciana per mitjà del suport d'aplicacions i servicis telemàtics dins del dit àmbit autonòmic amb ocupació de xarxes avançades d'informació i telecomunicació. La Fundació OVSI s'ha convertit en estos últims anys en un element fonamental per a la implantació de projectes de la Generalitat Valenciana orientats a la incorporació de distints col·lectius a la Societat de la Informació i el Coneixement, i s'erigix en un instrument canalitzador de la incorporació de les noves tecnologies i les seues funcionalitats.
  
En particular, la Fundació OVSI és l'entitat designada pel Govern Valencià, de conformitat amb l'Acord del Consell de 23 de maig de 2002, per a la implantació del projecte mencionat de creació de ciutats digitals, denominat Infoville21, la Comunitat Valenciana en Xarxa, i la seua extensió en tota esta. La implantació del projecte es materialitza a través de l'adquisició dels elements informàtics i de comunicacions i l'adequació dels programes informàtics necessaris per a la posada en marxa d'este, confecció de continguts, formalització d'acords amb empreses o organismes proveïdors de continguts, l'assistència i formació als usuaris del projecte i la realització d'accions de comunicació d'este.
  
Cinquena. Pressupost del projecte i aportacions de les entitats participants
  
El pressupost del projecte és de set milions setanta mil euros (7.070.000 €).
  
Les aportacions, per anys, del Ministeri de Ciència i Tecnologia, de la Generalitat Valenciana i de l'Ajuntament d'Alcoi són les següents (en milers de €), per al conjunt d'actuacions descrites en la clàusula sisena:
  
 2003 2004 2005 2006 TOTAL
  
Ministeri de Ciència i Tecnologia 059 149 155 690 3.000
  
Generalitat Valenciana 0 1.000 1.000 1.000 3.000
  
Ajuntament d'Alcoi 10 30 50 90 180
  
Total AAPP 910 1.750 1.740 1.780 6.180
  
Les aportacions d'altres entitats al projecte (en milers de €) són les següents:
  
 2003 2004 2005 2006 TOTAL
  
Caixes d'estalvi 0 619 203 372 600
  
Altres 0 100 95 95 290
  
Total altres entitats 0 546 885 849 890
  
 2003 2004 2005 2006 TOTAL
  
Pressupost total projecte 910 2.050 2.035 2.075 7.070
  
El Ministeri de Ciència i Tecnologia transferirà a l'administració de la Generalitat Valenciana els fons a càrrec de la partida pressupostària del capítol 7 dels Pressuposts Generals de l'Estat 78.16.442R.042.
  
L'aportació indicada de la Generalitat Valenciana es realitzarà a càrrec de les consignacions pressupostàries previstes en el programa 07.42.591.66 o equivalent, dels exercicis 2004 al 2006, estos dos inclusivament, destinats al desenrotllament dels projectes pertanyents al 2n Pla de Modernització de la Comunitat Valenciana, moderniza.com, relacionats amb el projecte objecte del present conveni, o que puguen facilitar l'execució d'este.
  
El compromís del conjunt de transferències i pagaments per part del Ministeri de Ciència i Tecnologia estarà condicionat a la justificació de les aportacions, i de les activitats, despeses i pagaments prevists en este conveni per part de l'administració de la Generalitat Valenciana i a la justificació per part d'esta de les aportacions i les activitats, despeses i pagaments de l'Ajuntament d'Alcoi. Les aportacions d'altres entitats i agents no suposaran compromís als efectes indicats anteriorment de transferència i pagament per part del Ministeri de Ciència i Tecnologia.
  
El Ministeri de Ciència i Tecnologia realitzarà un pagament inicial a la firma d'este conveni de nou-cents mil euros (900.000 €), que correspon al 30% de la seua aportació total.
  
Les aportacions anuals del Ministeri de Ciència i Tecnologia es faran d'acord amb els imports indicats per a cada actuació en la clàusula sisena. Estes transferències anuals es gestionaran al començament de cada any, excepte la transferència inicial del 2003.
  
L'Administració de la Generalitat Valenciana enviarà mensualment a la Direcció General per al Desenrotllament de la Societat de la Informació, del Ministeri de Ciència i Tecnologia, els certificats i els justificants de despeses i pagaments realitzats per l'administració de la Generalitat Valenciana en l'últim mes, corresponents a les actuacions finançades per les administracions públiques.
  
Així mateix l'administració de la Generalitat Valenciana enviarà a la Direcció General per al Desenrotllament de la Societat de la Informació, del Ministeri de Ciència i Tecnologia, els certificats i els justificants de despeses i pagaments realitzats per l'Ajuntament d'Alcoi i rebuts en l'últim mes, també corresponents a les actuacions finançades per les administracions públiques.
  
La suma total anual serà la indicada en la clàusula sisena.
  
En el conveni que establisca l'administració de la Generalitat Valenciana amb l'Ajuntament d'Alcoi s'inclourà el compromís d'enviar mensualment a la Generalitat Valenciana els certificats de les seues despeses i pagaments emesos l'últim mes. Entre altres finalitats, amb això es podrà complir amb el que estableix la Resolució de març de 2002, de la Direcció General de Fons Comunitari i Finançament Territorial (BOE núm. 77, de 30.3.2002).
  
En el cas que les actuacions amb aportació de les administracions públiques es realitzaren parcialment o amb un cost inferior al previst, les aportacions econòmiques totals de cada administració pública es reduiran proporcionalment a les indicades en este conveni.
  
Al final del projecte, es realitzarà la liquidació sobre les bases anteriors, tenint en compte les modificacions que aprove la Comissió Mixta de Control i Seguiment.
  
Sisena. Contingut del projecte
  
Es consideren incloses en el projecte totes les actuacions finançades per totes les entitats públiques i privades. El conjunt de les actuacions constituïx el projecte objecte d'este conveni.
  
Podran incloure's com a despeses imputables al projecte els costos d'adquisició d'equips, programes i sistemes electrònics, informàtics i de telecomunicacions, així com el material fungible, i els costos dels servicis de telecomunicacions corresponents al projecte.
  
No es podran incloure com a despeses imputables al projecte els costos de compra o edificació d'immobles, adequació, restauració, reformes, etc., el lloguer d'estos, els costos de mobiliari, efectes i instal·lacions (excepte les de telecomunicacions), ni les despeses generals de manteniment i d'operació (neteja, electricitat, etc.).
  
La descripció del projecte, així com de les actuacions que el componen, són les següents.
  
El projecte suposa la creació d'una ciutat digital en el municipi d'Alcoi dins del programa de Ciutats Digitals del Ministeri de Ciència i Tecnologia i del programa Infoville21 de la Generalitat Valenciana, amb l'objectiu de promocionar i demostrar els beneficis de la Societat de la Informació.
  
La idea consistix a realitzar un esforç especial, tant des del punt de vista econòmic, com tecnològic i humà, en el desenrotllament i la implementació de servicis telemàtics de les administracions públiques i la seua integració amb aquells procedents del sector privat en un nucli urbà concret de la Comunitat Valenciana, per al seu ús per mitjà del DNI electrònic o firma digital de la Generalitat Valenciana.
  
El projecte crearà un entorn telemàtic que disposarà de les tecnologies més avançades en el terreny de la intel·ligència artificial de forma que l'accés a la informació i als servicis resulte extremadament senzill i personalitzat per a cada ciutadà. Així mateix, es realitzaran les investigacions i els desenrotllaments tecnològics que resulten necessaris per a proporcionar la solució estètica i organitzativa dels servicis oferits per a aconseguir els màxims nivells d'accés, navegabilitat i usabilitat. Este entorn constituirà un nou marc de relacions personals i col·lectives entre l'administració, les empreses, les institucions i els ciutadans.
  
Esta experiència preveu, entre les seues actuacions més destacades, el desenrotllament del concepte de Ciutadania Digital en l'àmbit de la identitat electrònica, per al quals es realitzarà una prova real, a 3.000 usuaris, de la utilització de tecnologies de firma electrònica a través de la integració de la PKI del Ministeri d'Interior (DNI electrònic) i la PKI de la Generalitat Valenciana (e-firma gv). Vinculades a la Ciutadania Digital s'implementaran aplicacions de e-administració que permeten atorgar validesa administrativa a tràmits que amb esta tecnologia són susceptibles de ser realitzats des del domicili de l'usuari, sense necessitat d'anar a les instal·lacions del consistori.
  
Una altra acció rellevant que es durà a terme amb el projecte consistirà en el desenrotllament i la implantació d'aplicacions de telemedicina vinculades a un hospital. Així, els membres d'esta ciutat digital podran sol·licitar cita prèvia amb els servicis de l'hospital, rebre telediagnòstics amb la instal·lació en els domicilis de l'usuari de perifèrics específics per a esta utilitat i disposar d'accés al seu expedient mèdic. En este sentit, es preveu la realització d'una prova pilot en 100 llars del municipi d'Alcoi, per a comprovar l'eficàcia i l'ús domèstic d'estos sistemes.
  
Té un interés especial per al sosteniment econòmic dels entorns locals, la creació d'utilitats de teletreball, que s'abordaren en este projecte, i s'habilita un centre de recursos per als habitants de la localitat, des d'on podran realitzar la seua activitat laboral sense necessitat de desplaçar-se a l'empresa en què presten els seus servicis. Es buscarà en este sentit, la participació d'empreses de la Comunitat Valenciana que desitgen posar en funcionament esta iniciativa.
  
La utilització real de les tecnologies i les aplicacions que proposem, fa necessària la realització d'una actuació formativa important. Per això, s'instal·laran aules de formació on s'impartiran matèries genèriques de noves tecnologies i cursos orientats a l'ús de les eines desenvolupades tant per a administradors del sistema, com a proveïdors de continguts i usuaris finals.
  
Les actuacions que serà necessari realitzar per a dur a terme el projecte descrit, amb les seues aportacions i pagaments anuals, són les següents:
  
Actuació núm. 1
  
PORTAL DEL CIUTADÀ
  
1. Descripció
  
Esta actuació construirà el substrat bàsic i permetrà el suport dels servicis concrets que es facilitaran als ciutadans. L'experiència desenvolupada per la Generalitat Valenciana amb Infoville i Infoville21 indica que hem d'incloure en esta plataforma bàsica un conjunt de servicis que són d'interés general i el desenvolupament del qual s'adaptarà per a formar part del cos del projecte que ara es presenta. A este grup de servicis s'afegiran els mòduls de servicis desenvolupats en les actuacions específiques que detallem a continuació (com ara aplicacions de firma electrònica multidispositiu, intel·ligència artificial, teletreball, telemedicina?).
  
La plataforma disposarà d'una sèrie de eines que permetran als ciutadans, les institucions i els agents socioeconòmics en general, comunicar-se i relacionar-se en este espai, i es permet a qualsevol usuari convertir-se en proveïdor actiu de continguts i d'informació.
  
La solució final que permetrà la creació del portal del ciutadà es concreta amb la disponibilitat d'una sèrie de eines amb què l'usuari podrà interactuar en la ciutat digital:
  
Servicis bàsics d'usuari: són un conjunt de eines necessàries en totes les comunitats d'usuaris. Com ho són: taulers d'anuncis, xat, fòrums, correu electrònic, personalització, agenda, plantilles per a la creació de pàgines personals, missatgeria interna, etc.
  
Servicis de gestió de continguts: ha de ser molt flexible, amb una senzilla personalització en tots els aspectes i la gestió dels quals es realitze via web, sense necessitat d'alts coneixements informàtics. Són aplicacions que permeten als proveïdors publicar, gestionar i organitzar els continguts i els servicis, entre els quals es poden incloure, suggerir servicis a l'usuari, el butlletí de notícies, les eines d'inclusió de servicis, les plantilles de publicació d'informació municipal, crear àrees temàtiques, rebre suggeriments, entre altres-
  
Ferramentes d'administració: una de les tasques més complexes a les quals s'enfronta el projecte és la gestió dels usuaris. Estes eines han de permetre definir perfils, atorgar permisos i privilegis, especificar la seguretat, on, a més, es preveuen estadístiques de la plataforma, històrics de canvi, etc.
  
Entorn de navegació: la navegació en la plataforma presentarà els servicis d'una forma adequada i amb una profunda anàlisi de l'agrupació i l'accessibilitat als servicis tant funcional com estètica.
  
2. Valoració de les aportacions (en milers de €)
  
 2003 2004 2005 2006 TOTAL
  
Ministeri de Ciència i Tecnologia 670 171 60 0 500
  
Total 269 158 60 0 500
  
3. Justificació per part de l'administració de la Generalitat Valenciana
  
L'import dels pagaments que es justificaran (en milers de €) és el següent:
  
 2003 2004 2005 2006 TOTAL
  
Generalitat Valenciana 248 776 60 0 500
  
Total 696 452 60 0 500
  
4. Forma d'execució: concurs públic i/o conveni amb la Fundació OVSI.
  
Actuació núm. 2
  
GESTIÓ CONTRACTUAL I LOGÍSTICA D'USUARIS
  
1. Descripció
  
La ciutat digital és el suport telemàtic de la vida d'un municipi, això significa que el ciutadà necessitarà complir els mateixos requisits que són necessaris en l'àmbit real.
  
Per això, existiran servicis que poden ser utilitzats de forma anònima i altres que necessiten una identificació, per la qual cosa resulta necessari oferir un marc contractual que done suport a la relació dels usuaris i el projecte, on s'especifiquen els beneficis, deures i obligacions de cada una de les parts.
  
L'entramat logístic es complica per la necessitat de gestionar servicis molt personalitzats, remetre equipament o conéixer l'estat de la formació dels participants, la qual cosa farà necessari conéixer en cada moment la relació de l'usuari amb el projecte i els permisos i privilegis de què este disposa dins del projecte.
  
Hem optat, per a la implementació d'este projecte, pel desenrotllament d'un sistema telemàtic per a la gestió de l'usuari, des del qual es podrà inscriure un participant sense que resulte necessària la seua presència física. El sistema genera una base de dades centralitzades que es comunica amb la resta d'aplicacions que donen servici a l'usuari, i es permetrà actualitzar la informació del ciutadà en el moment que siga necessari, de fàcil utilització i accessible a cada un dels agents col·laboradors.
  
Els objectius són múltiples, i esta proposta es constituïx com una eina imprescindible per a garantir la viabilitat de la gestió interna d'un projecte d'estes característiques. Pensem en una aplicació distribuïda: tota la interfície es basarà en tecnologia web a fi que, des de qualsevol localització, es puga accedir sense requerir cap tipus d'instal·lació; multientorn i multiadministrador, satisfà les necessitats de diferents tipologies d'usuaris, des de l'usuari final que la utilitza per a autoregistrar-se en el projecte, fins a l'administrador que la utilitza com a pannell de control i seguiment de sol·licituds, i que passa pels múltiples col·laboradors (vegeu agents de desenrotllament local, centres Prop...) que la utilitzen com a eina de registre electrònic per als usuaris de la seua localitat. També actua com a entorn de gestió per als diferents proveïdors de la plataforma, i es disposa d'esta forma l'organització del projecte d'un potent mecanisme per a afavorir les interrelacions necessàries entre tots els agents que intervenen en la plataforma.
  
2. Valoració de les aportacions (en milers de €)
  
 2003 2004 2005 2006 TOTAL
  
Ministeri de Ciència i Tecnologia 78 79 156 0 313
  
Total 78 79 156 0 313
  
3. Justificació per part de l'administració de la Generalitat Valenciana
  
L'import dels pagaments que es justificaran (en milers de €) és el següent:
  
 2003 2004 2005 2006 TOTAL
  
Generalitat Valenciana 78 79 156 0 313
  
Total 78 79 156 0 313
  
4. Forma d'execució: conveni amb la Fundació OVSI.
  
Actuació núm. 3
  
DESENVOLUPAMENT D'APLICACIONS PER A L'ADMINISTRACIÓ ELECTRÒNICA
  
Descripció
  
Els servicis públics que els ciutadans demanden de l'administració són cada vegada més freqüents, amb l'execució d'esta actuació definirem el marc lògic i funcional necessari per a aportar als ajuntaments una solució integral que acoste la gestió municipal als ciutadans.
  
Es realitzarà un desenrotllament i una instal·lació d'aplicacions que permeten facilitar servicis de l'Ajuntament en temps real i via web de tal forma que siga accessible als ciutadans i als visitants de l'Ajuntament d'Alcoi. Entre estos servicis s'inclouen consulta i tràmits del Padró, pagament d'impostos, carpeta del ciutadà com a instrument de comunicació directa amb el seu ajuntament, agenda i servici de sol·licitud de cita amb els responsables de l'Ajuntament i llistes censals, entre altres.
  
S'inclou en esta actuació l'adequació de les infraestructures de l'Ajuntament, i se situen els servidors, terminals i línies de connexió que permeten gestionar i oferir el servici als ciutadans.
  
Esta actuació adequarà els servicis implementats de teleadministració a les especificacions del PKI del Ministeri d'Interior (DNI digital) i la PKI de la Generalitat Valenciana (Projecte e-firma GV) per a realitzar una prova real d'ús de la teleadministració i es complementa amb l'actuació de Ciutadania Digital.
  
2. Valoració de les aportacions (en milers de €)
  
 2003 2004 2005 2006 TOTAL
  
Generalitat Valenciana 0 458 018 698 380
  
Total 0 058 882 318 380
  
La Generalitat Valenciana contribuirà al desenrotllament d'esta actuació d'acord amb el que estableix la clàusula setena del present conveni.
  
3. Justificació per part de l'administració de la Generalitat Valenciana
  
L'import de les aportacions que es justificaran (en milers de €) és el següent:
  
 2003 2004 2005 2006 TOTAL
  
Generalitat Valenciana 0 078 136 131 380
  
Total 0 629 073 392 380
  
4. Forma d'execució: concurs públic i/o conveni amb la Fundació OVSI.
  
Actuació núm. 4
  
DESENVOLUPAMENT D'APLICACIONS I INFRAESTRUCTURES PER A ACONSEGUIR LA CIUTADANIA DIGITAL
  
1. Descripció
  
Establiment d'un procés d'identificació digital del ciutadà amb el seu Ajuntament a través de la firma electrònica i la posada en marxa de servicis interactius que permeten la realització, com a mínim, de tres tràmits de l'Ajuntament d'Alcoi.
  
Esta actuació preveu la distribució de 3.000 certificats electrònics, targetes xip i lectors d'esta entre ciutadans d'Alcoi, i s'estableix la primera iniciativa real de Ciutadania Digital realitzada en àmbit local.
  
Així mateix, esta actuació preveu la realització de 3.000 cursos de formació que versaran sobre la utilització del certificat digital.
  
Esta actuació tindrà com a resultat la integració de la PKI del Ministeri de l'Interior (DNI digital) i la PKI de la Generalitat Valenciana (projecte e-Firma GV) per a aconseguir la completa identificació digital dels ciutadans.
  
2. Valoració de les aportacions (en milers de €)
  
 2003 2004 2005 2006 TOTAL
  
Ministeri de Ciència i Tecnologia 25 0 0 0 25
  
Generalitat Valenciana 0 150 75 75 300
  
Caixes d'estalvi 0 36 36 38 110
  
Altres 0 25 25 25 75
  
Total 396 566 707 138 510
  
La Generalitat Valenciana contribuirà al desenrotllament d'esta actuació d'acord amb el que estableix la clàusula setena del present conveni.
  
3. Justificació per part de l'administració de la Generalitat Valenciana
  
L'import de les aportacions que es justificaran (en milers de €) és el següent:
  
 2003 2004 2005 2006 TOTAL
  
Generalitat Valenciana 25 150 75 75 325
  
Total 25 150 75 75 325
  
4. Forma d'execució: concurs públic i/o conveni amb la Fundació OVSI.
  
Actuació núm. 5
  
ESTUDI PREVI, DESENVOLUPAMENT D'APLICACIONS, IMPLEMENTACIÓ DE SISTEMES I EXPERIÈNCIA PILOT DE TELEMEDICINA
  
1. Descripció
  
Dins del marc de modernització de les administracions públiques en el qual es desenvolupa l'estratègia Infoville21, es desenvolupen en l'actualitat una gran quantitat d'accions en distints sectors de l'administració, i la sanitat és una de les àrees més proclius a oferir una àmplia varietat de servicis telemàtics.
  
En l'actualitat, la sanitat ocupa un lloc destacat entre les activitats més dinàmiques d'I+D en l'àmbit de les aplicacions telemàtiques; de fet, este camp ha merescut l'atenció de les més prestigioses revistes de caràcter cientificotècnic i dels programes europeus del sector.
  
Amb tot, la majoria de les escasses experiències en este sentit han sigut posades en marxa sense la formació i la informació prèvies i necessàries per a la seua correcta implantació. De la mateixa manera, no es disposa de la perspectiva temporal ni dels instruments necessaris (indicadors) per a avaluar quantitativament la situació i l'avanç dels esforços realitzats en este sentit.
  
Si Infoville ja avançava propostes en matèria sanitària amb el Servici de Cita Prèvia amb el sistema que proposem es transcendix esta oferta, amb la presentació d'un paquet integral de servicis molt més complet i que satisfà les necessitats tant dels usuaris de la sanitat pública com dels professionals que la conformen.
  
El present estudi té el seu precedent més significatiu i pròxim en el procés d'anàlisi sociològica que va culminar, en 1996, amb la definició de les premisses, les condicions i les característiques per a la promoció i la implantació dels projectes Infoville i, posteriorment, amb els estudis de seguiment de l'estratègia.
  
En el cas d'Infoville, la necessitat d'un estudi previ s'imposà per la necessitat de conéixer, en la mesura que es puga, els riscos inherents a la implantació d'un projecte tecnològic sense precedents i, per tant, sense referències prèvies en què basar-se.
  
En el cas que ens ocupa, i ja que s'ha aconseguit tan àmplia difusió en l'ús i el coneixement de les noves tecnologies de la informació, i és una realitat la implantació de la Societat de la Informació en la nostra Comunitat a través d'Infoville21, la raó de l'estudi que ací proposem consistix en la necessitat d'assegurar, en el major grau possible, no la ja inqüestionable viabilitat tècnica d'un futur Sistema Telemàtic d'Informació Sanitària ?que, de forma intuïtiva, hem denominat SaniXarxa a efectes de la present proposta?, sinó la seua adequació a les necessitats, preferències i interessos reals, tant dels ciutadans de la Comunitat Valenciana, als quals va dirigit, com de l'administració autonòmica en qualitat d'entitat promotora.
  
Correspon a un estudi de les característiques del que ací s'esbossa, analitzar la conveniència de la implantació d'este servici integral, així com determinar la manera en què ha de dur-se a terme per a la correcta posada en marxa. En este sentit, este estudi es convertix en una eina capaç de reduir en la mesura que es puga la incertesa que la falta d'informació sistematitzada origina en este camp.
  
Com a actuació pilot, es posarà en marxa l'experiència SaniXarxa a l'hospital d'Alcoi, i es dóna cobertura a través de mitjans telemàtics a tota la població.
  
2. Valoració de les aportacions (en milers de €)
  
 2003 2004 2005 2006 TOTAL
  
Ministeri de Ciència i Tecnologia 96 90 128 0 314
  
Total 96 90 128 0 314
  
3. Justificació per part de l'administració de la Generalitat Valenciana
  
L'import dels pagaments que es justificaran (en milers de €) és el següent
  
 2003 2004 2005 2006 TOTAL
  
Generalitat Valenciana 96 90 128 0 314
  
Total 96 90 128 0 314
  
4. Forma d'execució: conveni amb la Fundació OVSI.
  
Actuació núm. 6
  
ESTUDI PREVI, DESENVOLUPAMENT D'APLICACIONS, IMPLEMENTACIÓ DE SISTEMES I EXPERIÈNCIA PILOT DE TELETREBALL
  
1. Descripció
  
El teletreball pot aportar una gran quantitat d'avantatges a empreses i treballadors (ampliació dels límits geogràfics de l'empresa, augment del seu atractiu per a professionals i inversors en oferir flexibilitat en la forma de treball, possibilitat d'accedir al mercat laboral a treballadors amb minusvalideses o amb càrregues familiars, etc.). Les localitats Infoville representen espais ideals per a promocionar la utilització del teletreball, per la seua condició de ciutats digitals, dotades de les infraestructures necessàries. L'experiència desenvolupada a Alcoi s'aplicarà en la resta de localitats Infoville21.
  
Els objectius d'esta actuació són:
  
- Detectar noves possibilitats d'ocupació generades pel teletreball en les localitats incloses en l'estratègia Infoville21.
  
- Definir les possibilitats reals de creació d'ocupació estable a través del teletreball en el teixit industrial i empresarial valencià.
  
- Detectar aquelles tasques i llocs de treball susceptibles de ser reconvertits en teletreball per a benefici de l'empresa i del treballador en zones geogràficament disperses i en nuclis amb una baixa densitat poblacional.
  
- Iniciar una experiència pilot sobre teletreball en el municipi d'Alcoi.
  
- Capacitar els empresaris i els treballadors perquè puguen aprofitar al màxim les possibilitats del teletreball.
  
2. Valoració de les aportacions (en milers de €)
  
 2003 2004 2005 2006 TOTAL
  
Ministeri de Ciència i Tecnologia 60 60 30 0 150
  
Ajuntament d'Alcoi 0 10 30 50 90
  
Total 60 70 60 50 240
  
3. Justificació per part de l'administració de la Generalitat Valenciana
  
L'import dels pagaments que es justificaran (en milers de €) és el següent:
  
 2003 2004 2005 2006 TOTAL
  
Generalitat Valenciana 60 60 30 0 150
  
Total 60 60 30 0 150
  
4. Forma d'execució: conveni amb la Fundació OVSI.
  
Actuació núm. 7
  
ESTUDI PREVI, DESENVOLUPAMENT D'APLICACIONS, IMPLEMENTACIÓ DE SISTEMES I EXPERIÈNCIA PILOT DE COMERÇ ELECTRÒNIC
  
1. Descripció
  
L'àmbit econòmic i mercantil és un dels més importants dels que es duen a terme en una ciutat, en el vessant digital, per la qual cosa un projecte d'estes característiques ha de donar cabuda al dit àmbit. Així mateix, una de les aplicacions de la societat de la informació que més expectatives crea és la cristal·lització de la denominada Nova Economia.
  
El projecte que plantegem consistix a crear un mall de botigues que donen servici tant als ciutadans com a les empreses, incloent així el B2C en el marc d'este projecte. Este centre comercial virtual obrirà nous mercats als comerços de la localitat i al mateix temps facilitarà un servici d'alt valor afegit als ciutadans.
  
En este sentit, s'aportaria l'aprenentatge realitzat en Infoville21 i s'adequaria a la nova ciutat digital, on s'inclourien fins a 100 empreses del municipi que així podrien oferir els seus servicis i productes per a tot el món.
  
2. Valoració de les aportacions (en milers de €)
  
 2003 2004 2005 2006 TOTAL
  
Ministeri de Ciència i Tecnologia 115 96 96 0 307
  
Caixes d'estalvi 0 50 50 50 150
  
Total 115 96 146 50 457
  
3. Justificació per part de l'administració de la Generalitat Valenciana.
  
L'import dels pagaments que es justificaran (en milers de €) és el següent:
  
 2003 2004 2005 2006 TOTAL
  
Generalitat Valenciana 115 96 96 0 307
  
Total 115 96 96 0 307
  
4. Forma d'execució: conveni amb la Fundació OVSI.
  
Actuació núm. 8
  
ALFABETITZACIÓ DIGITAL
  
1. Descripció
  
Realització de 10.000 cursos presencials de formació en noves tecnologies en la localitat d'Alcoi que permeta els seus ciutadans de conéixer els servicis d'Internet i de la Societat de la Informació.
  
La duració del curs serà de quinze hores i versarà sobre la utilització bàsica de l'ordinador, Internet i cada un dels servicis (email, ftp, web, telnet?) als quals afegirem l'explicació de servicis desenvolupats en el marc de les ciutats digitals a la Comunitat Valenciana.
  
Per a això, es crearà una xarxa d'aules de formació equipades amb ordinadors multimèdia que serviran, al mateix temps, de telecentres des d'on els ciutadans es podran connectar a Internet.
  
Simultàniament s'incorporarà al projecte una plataforma de teleformació amb 10 tutorials didàctics i tres cursos complets, sobre matèries diverses, que els ciutadans podran utilitzar per a ampliar els seus coneixements en noves tecnologies i les utilitza en la seua metodologia d'aprenentatge.
  
2. Valoració de les aportacions (en milers de €)
  
 2003 2004 2005 2006 TOTAL
  
Ministeri de Ciència i Tecnologia 81 55 75 0 211
  
Ajuntament d'Alcoi 10 20 20 40 90
  
Altres 0 24 24 24 72
  
Total 91 96 893 050 373
  
3. Justificació per part de l'administració de la Generalitat Valenciana
  
L'import dels pagaments que es justificaran (en milers de €) és el següent:
  
 2003 2004 2005 2006 TOTAL
  
Generalitat Valenciana 81 55 75 0 211
  
Total 81 55 75 0 211
  
4. Forma d'execució: conveni amb la Fundació OVSI.
  
Actuació núm. 9
  
MANTENIMENT, GESTIÓ TECNOLÒGICA, INFRAESTRUCTURES DE TELECOMUNICACIONS I ATENCIÓ A L'USUARI
  
1. Descripció
  
El centre de recursos es desenvolupa per a cobrir funcions tecnològiques imprescindibles en el projecte: oferir assistència als usuaris, gestionar la plataforma desenvolupada i el seu manteniment durant el projecte, mantindre el node de telecomunicacions i oferir una connectivitat suficient.
  
Pel que fa a l'atenció dels usuaris, el desenrotllament d'una ciutat digital i la implantació de nova tecnologia, tant en l'àmbit particular com en el del prestador de servicis, fa necessari un suport que resolga totes les possibles dificultats amb què es troben els usuaris del sistema. Si este suport no existira ens trobaríem que l'usuari es frustraria i abandonaria la utilització de les dites eines.
  
Es considera un cicle d'aprenentatge per part de l'Ajuntament dins del projecte Alcoi Ciutat Digital, de tal forma que es preveuen 3 etapes:
  
- Incorporació de l'Ajuntament: esta etapa comprén la formació i el suport inicial per a l'ús de les eines que el projecte proporciona a través del portal a disposició del personal de l'Ajuntament.
  
- Resolució d'incidències i consultes per causa de la inexperiència inicial en l'ús d'estes eines.
  
- Resolució d'incidències i consultes puntuals una vegada que l'Ajuntament gaudix d'una certa autonomia en l'ús de les eines.
  
Les etapes 1 i 2 impliquen un elevat grau de dedicació per part del personal contractat per la Generalitat Valenciana i, si és procedent, per la Fundació OVSI, per a donar suport a ajuntaments.
  
Una altra funció que assumix el centre de recursos és la incorporació de nous servicis al projecte, el manteniment dels servidors i de les bases de dades i l'adequació dels diferents servicis.
  
D'altra banda, el centre de recursos assumix la tecnologia de telecomunicacions de tot el projecte, la qual cosa inclou el node de comunicacions d'usuaris i servicis, la qual cosa permetrà una alta disponibilitat d'estos últims.
  
2. Valoració de les aportacions (en milers de €):
  
 2003 2004 2005 2006 TOTAL
  
Generalitat Valenciana 0 617 846 580 2.320
  
Total 0 848 935 305 2.320
  
La Generalitat Valenciana contribuirà al desenrotllament d'esta actuació d'acord amb el que estableix la clàusula cinquena del present conveni.
  
3. Justificació per part de l'administració de la Generalitat Valenciana
  
L'import de les aportacions que es justificaran (en milers de €) és el següent:
  
 2003 2004 2005 2006 TOTAL
  
Generalitat Valenciana 0 231 443 785 2.320
  
Total 0 884 988 875 2.320
  
4. Forma d'execució: concurs públic i/o conveni amb la Fundació OVSI.
  
Actuació núm. 10
  
ACTUACIONS PER A OPTIMAR LES POSSIBILITATS D'ACCÉS, NAVEGABILITAT I USABILITAT DE L'ENTORN.
  
1. Descripció
  
Es desenvoluparà per a este projecte un nou entorn de navegació que continue una lògica de disponibilitat de servicis i d'informació intuïtiva i adequada a tots els usuaris, tant als novells com als avançats.
  
La idea és desenrotllar un entorn que oferisca ràpidament a l'usuari la informació que busca, i s'optima així el temps de navegació i s'incrementa la seua satisfacció ja que l'entorn li mostrarà el que necessita i es construix així una miqueta més que un continent d'informació ben organitzat.
  
Per a això, s'investigarà en el comportament de navegació dels usuaris amb adequació el site a la navegació de l'usuari, es buscaran solucions estèticament adequades i es desenvoluparan robots de recerca i indexació de continguts amb aplicació de tecnologies d'intel·ligència artificial.
  
Este desenrotllament es realitzarà per a aportar un valor afegit a la ciutat digital i a Internet en general, que l'usuari trobe el que busca i que ho faça ràpidament perquè, d'esta forma, la seua experiència en la xarxa siga beneficiosa.
  
2. Valoració de les aportacions (en milers de €)
  
 2003 2004 2005 2006 TOTAL
  
Ministeri de Ciència i Tecnologia 887 495 0 0 240
  
Total 412 979 0 0 240
  
3. Justificació per part de l'administració de la Generalitat Valenciana
  
L'import dels pagaments que es justificaran (en milers de €) és el següent:
  
 2003 2004 2005 2006 TOTAL
  
Generalitat Valenciana 359 776 0 0 240
  
Total 731 001 0 0 240
  
4. Forma d'execució: conveni amb la Fundació OVSI.
  
Actuació núm. 11
  
ACTIVITATS DE SENSIBILITZACIÓ, MOTIVACIÓ PER A L'ÚS, DEMOSTRACIÓ I DIFUSIÓ DEL PROJECTE.
  
1. Descripció
  
Esta actuació mostrarà a tots els col·lectius els beneficis de l'experiència que realitzarem amb el projecte. Per a això, es realitzarà anualment una conferència de ciutats digitals que comunique en àmbit nacional els resultats de l'experiència i anime les altres institucions a emular-la. En esta conferència es procurarà, igualment, disposar d'altres experiències semblants per a compartir coneixements i recursos.
  
Per a un efectiu coneixement de l'experiència es mantindrà un pressupost mensual de 24.000 € que done cobertura a publitrameses, publicació i distribució de fullets i una campanya contínua de promoció a través d'Internet, i es crea, a més, una informació en format electrònic que explique el projecte i la seua evolució.
  
Així mateix, es realitzarà una publicació que arreplegue el contingut del projecte per a la seua distribució a persones i institucions interessades en la investigació i desenrotllament de les TIC. També es preveu l'elaboració d'una edició addicional a la conclusió del projecte amb els resultats d'este.
  
Estes actuacions es completaran amb diverses accions de promoció, divulgació i demostració de l'ús de la plataforma desenvolupada, amb la instal·lació d'un centre de demostració mòbil en diverses ubicacions (3) del municipi d'Alcoi, així com en altres localitats de la Comunitat Valenciana (4) i del territori nacional (3) segons les indicacions i els requeriments del Ministeri de Ciència i Tecnologia i de la Generalitat Valenciana
  
L'Aula Mòbil estarà equipada amb 15 ordinadors multimèdia i permetrà als ciutadans connectar-se als desenrotllaments del projecte i on els visitants podran realitzar també cursos pràctics que els permeten optimar la utilització d'estes tecnologies.
  
2. Valoració de les aportacions (en milers de €)
  
 2003 2004 2005 2006 TOTAL
  
Ministeri de Ciència i Tecnologia 53 452 842 0 940
  
Caixes d'estalvi 0 472 183 368 340
  
Altres 0 51 46 46 143
  
Total 08 423 981 158 1.423
  
3. Justificació per part de l'administració de la Generalitat Valenciana
  
L'import dels pagaments que es justificaran (en milers de €) és el següent:
  
 2003 2004 2005 2006 TOTAL
  
Generalitat Valenciana 60 633 542 0 940
  
Total 14 099 728 0 940
  
4. Forma d'execució: conveni amb la Fundació OVSI.
  
Les actuacions especialment més rellevants es realitzaran en l'àmbit de la ciutadania digital, la utilització de sistemes d'intel·ligència artificial per a accedir als servicis de la plataforma i la telemedicina, en les quals es farà un especial esforç a fi que s'aconseguixen resultats sobreixents i constituïsquen una referència important per a la seua difusió com a projectes demostradors.
  
Es considera molt important que les actuacions tinguen el major grau possible d'innovació, i que les solucions que s'adopten siguen competitives en el mercat internacional.
  
Les actuacions corresponents al sector privat s'hauran de basar, en general, en plantejaments que en el futur siguen viables, sense aportacions de les administracions públiques.
  
Setena. Informació, documentació i revisió de les activitats
  
La Direcció General per al Desenrotllament de la Societat de la Informació, del Ministeri de Ciència i Tecnologia, podrà sol·licitar en determinades actuacions del projecte i en qualsevol de les fases d'este (posada en marxa, definició del plec d'especificacions, convocatòria de concurs, adjudicacions, contractacions, convenis, acords, seguiment i recepció d'obra, etc.) tota la informació i la documentació elaborada sobre el tema, així com la revisió de les activitats previstes o en execució relacionades amb este.
  
L'Administració de la Generalitat Valenciana subministrarà la informació i la documentació indicada, i proporcionarà tot el que siga necessari per a la revisió de dites activitats.
  
En el cas que la Direcció General per al Desenrotllament de la Societat de la Informació emeta un informe previ a les activitats relacionades amb una determinada actuació, l'administració de la Generalitat Valenciana analitzarà la viabilitat i la conveniència de procedir d'acord amb el contingut de l'informe. Si l'administració de la Generalitat Valenciana considerara que no és convenient correspondre segons el contingut de l'informe de la Direcció General per al Desenrotllament de la Societat de la Informació, ho comunicarà a la dita Direcció General abans de dur a terme les dites activitats, a fi d'arribar a un acord sobre el tema.
  
L'Administració de la Generalitat Valenciana enviarà al Ministeri de Ciència i Tecnologia tota la documentació requerida per la Intervenció General de l'Estat, el Tribunal de Comptes, el Congrés, el Senat, la Comissió de la Unió Europea, o qualsevol altre organisme competent, i proporcionarà tot el que siga necessari per a la revisió de les activitats relacionades amb esta.
  
Quan es produïsca algun fet de consideració que puga afectar el compliment del calendari de les aportacions o l'execució prevista del projecte, l'administració de la Generalitat Valenciana ho comunicarà a la Direcció General per al Desenrotllament de la Societat de la Informació, del Ministeri de Ciència i Tecnologia, per al seua anàlisi en la Comissió Mixta de Control i Seguiment.
  
Estos compromisos s'inclouran en el conveni que establisca l'administració de la Generalitat Valenciana amb l'Ajuntament d'Alcoi.
  
Huitena. Disponibilitat del contingut d'este conveni i dels resultats del projecte com a demostradors, per a la seua difusió
  
El contingut d'este conveni podrà ser utilitzat per la Direcció General per al Desenrotllament de la Societat de la Informació, del Ministeri de Ciència i Tecnologia, per a altres iniciatives, projectes i convenis, del programa de Ciutats Digitals, així com per la Secretaria Autonòmica de Telecomunicacions i Societat de la Informació de la Conselleria d'Infraestructures i Transport de la Generalitat Valenciana.
  
L'Administració de la Generalitat Valenciana es compromet a posar a la disposició de les persones i les entitats interessades les realitzacions i els resultats aconseguits pel projecte, atés l'objectiu bàsic d'aconseguir la màxima difusió de les dites realitzacions i resultats.
  
Estos compromisos s'inclouran en el conveni que la Generaliat Valenciana establisca amb l'Ajuntament d'Alcoi.
  
Novena. Utilització dels desenrotllaments de disseny específic en el projecte
  
A fi d'incentivar la seua expansió i implantació, en general, es tractarà que els desenrotllaments i les aplicacions que es realitzen específicament per a este projecte puguen ser utilitzats sense cost addicional en qualsevol altre municipi de la Comunitat Valenciana. Este compromís s'inclourà en el conveni que establisca l'administració de la Comunitat Valenciana amb l'Ajuntament d'Alcoi.
  
Deu. Organització i participació en el fòrum o conferència de ciutats digitals
  
L'Administració de la Generalitat Valenciana conjuntament amb la Fundació OVSI i l'Ajuntament d'Alcoi podran col·laborar en l'organització del fòrum de ciutats digitals per a l'intercanvi d'informació, coneixements i experiències i, en tot cas, una vegada constituït el fòrum, designaran la representació que consideren convenient per a la seua participació en este.
  
Onze. Notificació a la Comissió de la Unió Europea
  
L'Administració de la Generalitat Valenciana i l'Ajuntament d'Alcoi tramitaran, si és procedent, les notificacions o les autoritzacions que corresponguen davant la Comissió de la Unió Europea, en compliment del que preveu el Tractat de la CE i, en particular, en els articles 87 i 88 del dit tractat.
  
Dotze. Referència al Ministeri de Ciència i Tecnologia i a la Comissió de la Unió Europea
  
L'Administració de la Generalitat Valenciana i l'Ajuntament d'Alcoi citaran el Ministeri de Ciència i Tecnologia i la Comissió de la Unió Europea (programa FEDER), com a Administracions que han cofinançat este projecte, en totes les referències a les activitats i resultats d'este. Este compromís s'inclourà en el conveni que establisca l'administració de la Comunitat Autònoma de la Comunitat Valenciana amb l'Ajuntament d'Alcoi.
  
Això suposarà una referència al cofinançament de la Unió Europea, al contingut de les actuacions conjuntes i al paper de la Unió Europea en l'aplicació dels seus fons.
  
Tretze. Comissió Mixta de Control i Seguiment
  
A fi d'assegurar un adequat control i seguiment de l'objecte i el contingut del present conveni, la seua execució i finançament, s'estableix una Comissió Mixta de Control i Seguiment les funcions de la qual seran:
  
a) Realitzar la supervisió i el seguiment dels treballs i de les accions prevists en el present conveni, i el seu finançament.
  
b) Interpretar el contingut del present conveni i la seua aplicació.
  
c) Qualssevol altres que s'encaminen al compliment d'este conveni o al seu desenrotllament, de conformitat amb els interessos de les parts.
  
La Comissió Mixta de Seguiment estarà composta pels membres següents:
  
- El director general per al Desenrotllament de la Societat de la Informació, del Ministeri de Ciència i Tecnologia que presidirà la Comissió.
  
- Dos representants de la Direcció General per al Desenrotllament de la Societat de la Informació, del Ministeri de Ciència i Tecnologia.
  
- Un representant de la Delegació del Govern a la Comunitat Valenciana.
  
- Tres representants de l'administració de la Generalitat Valenciana
  
- Un representant de l'Ajuntament d'Alcoi.
  
La Comissió podrà sol·licitar l'assistència, en qualitat d'invitat, d'un representant de la Diputació Provincial d'Alacant, i de la Fundació OVSI.
  
La Comissió podrà, així mateix, sol·licitar l'assistència, en qualitat d'invitats, de representants d'altres entitats participants.
  
El secretari de la Comissió Mixta, amb veu però sense vot, serà un representant de l'administració de la Generalitat Valenciana.
  
La Comissió Mixta de Seguiment es reunirà amb la periodicitat que esta determine i com a mínim dos vegades a l'any.
  
La Comissió Mixta de Seguiment aprovarà, si és procedent, aquelles modificacions del projecte que es plantegen en la seua realització. En cap cas estes modificacions suposaran la variació de l'import de l'aportació total del Ministeri de Ciència i Tecnologia expressada en el present conveni.
  
Catorze. Entrada en vigor i duració
  
El present conveni produirà efecte a partir de la data de la firma i tindrà una vigència de quatre anys, amb l'excepció inclosa en la clàusula tercera sobre despeses de preparació del projecte.
  
En el cas que es considere convenient, es valorarà, en el seu moment, la possibilitat de prorrogar este de mutu acord.
  
La decisió de pròrroga s'adoptarà amb una antelació mínima de tres mesos sobre la data de finalització de la vigència del conveni, i per un període màxim de pròrroga de dos anys.
  
Quinze. Règim jurídic i qüestions litigioses
  
El present conveni de col·laboració és de caràcter administratiu i es considera inclòs en l'article 3.1. c) del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, per la qual cosa queda fora de l'àmbit de la seua aplicació, sense perjuí de l'aplicació dels principis i criteris del dit reial decret legislatiu per a resoldre els dubtes i les llacunes que pogueren presentar-se i es regirà per les seues pròpies clàusules i, supletòriament, per les normes generals del Dret Administratiu.
  
La resolució de les controvèrsies que pogueren plantejar-se sobre la interpretació i l'execució del present conveni, s'hauran de resoldre de mutu acord entre les parts, a través de la Comissió Mixta de Control i Seguiment.
  
Si no es poguera aconseguir el dit acord, les possibles controvèrsies hauran de ser resoltes, tal com es disposa en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Setze. Causes de resolució i efectes d'esta
  
El present conveni podrà resoldre's per mutu acord de les parts firmants o per decisió unilateral per causes excepcionals i justificades que obstaculitzen o impedisquen el compliment de les estipulacions que constituïxen el seu contingut, després de la denúncia prèvia en forma fefaent amb un termini d'un mes.
  
En el supòsit d'extinció del conveni per les causes indicades anteriorment o altres causes distintes a l'expiració del termini de vigència, es procedirà a la liquidació econòmica i administrativa de les obligacions contretes fins a eixe moment sobre les bases indicades en la clàusula cinquena.
  
I com a prova de conformitat, es firma el present conveni, en doble versió, al lloc i en la data indicats a l'encapçalament.
  
El ministre de Ciència i Tecnologia,
  
JUAN COSTA CLIMENT
  
El president de la Generalitat Valenciana,
  
FRANCISCO CAMPS ORTIZ